b'\n_START_ARTICLE_\nAlloclemensia mesospilella\n_START_SECTION_\nUtseende\n_START_PARAGRAPH_\nEn liten (vingespenn 10 \xe2\x80\x93 14 mm) m\xc3\xb8ll, svartbrun med gulhvite flekker p\xc3\xa5 forvingen. Den ligner mest p\xc3\xa5 knoppm\xc3\xb8llen Lampronia rupella, men er litt mindre og har kortere antenner. Antennene er tr\xc3\xa5dformede og ikke fullt halvt s\xc3\xa5 lange som forvingen. Hodet er ganske lite og kledt med gule, oppst\xc3\xa5ende skjell. Kroppen og forvingene er m\xc3\xb8rkbrune med en svak, gyllen glans. Forvingen har et bredt, kremgult tverrb\xc3\xa5nd ca. 1/3 ut i vingen, lenger ute 2 \xe2\x80\x93 4 store, kremgule flekker som kan v\xc3\xa6re sammevokst til et tverrb\xc3\xa5nd. Det vanligste er at det er to flekker ved framkanten av vingen og \xc3\xa9n ved bakkanten. Vingefrynsene er gule fra vingespissen til ca. midt p\xc3\xa5 ytterkanten, lenger bak svartbrune. Bakvingen er gr\xc3\xa5 med en svak purpurglans.\n_START_SECTION_\nLevevis\n_START_PARAGRAPH_\nDenen arten er normalt sjelden, men kan enkelte ganger ha masseutbrudd. Larven lever p\xc3\xa5 rips-slekten (Ribes spp.), som omfatter hagerips, villrips, solb\xc3\xa6r, stikkelsb\xc3\xa6r og alperips. Hos oss forekommer arten helst i hager der disse blir dyrket. Hunnen legger egg enkeltvis p\xc3\xa5 undersidene av buskenes blader. Den unge larven minerer inne i bladet, f\xc3\xb8rst lager den en gangmine, senere enn flekkmine. N\xc3\xa5r larven er blitt litt st\xc3\xb8rre, gnager den seg ut av minen og lager en hylse av blader rundt seg, som den kryper rundt med n\xc3\xa5r den spiser av bladene._NEWLINE_Den kan snaue bladene slik at bare nervene st\xc3\xa5r igjen. I august er den fuulvoksen og slipper seg ned p\xc3\xa5 bakken der den forvandler seg til en puppe. De voksne sommerfuglene flyr i juni \xe2\x80\x93 juli. Normalt er denne arten for f\xc3\xa5tallig til \xc3\xa5 gj\xc3\xb8re vesentlig skade, men den har blitt registrert som skadegj\xc3\xb8rer p\xc3\xa5 rips.\n_START_SECTION_\nUtbredelse\n_START_PARAGRAPH_\nDen er utbredt i Europa, mot s\xc3\xb8r til Italia og mot \xc3\xb8st til Baltikum og det vestlige Russland. I Norge er den bare registrert p\xc3\xa5 fire lokaliteter i Nordland og Troms, den er ogs\xc3\xa5 ganske sjelden i Sverige, men noe mer utbredt i Finland.'